দলের সঙ্গে গুয়াহাটি গেলেন গিল! দ্বিতীয় টেস্টে নামবেন?

ওয়েব ডেস্ক : ইডেনে ঘাড়ে চোট পেয়েছিলেন ভারত অধিনায়ক শুভমন গিল (Shubman Gill)। সেই কারণে দক্ষিণ আফ্রিকার বিরুদ্ধে প্রথম টেস্ট খেলতে পারেননি তিনি। খেলেছিলেন মাত্র ৩ বল। কিন্তু প্রশ্ন উঠছিল দ্বিতীয় টেস্টে তিনি খেলতে পারবেন? তবে জানা যাচ্ছে, দলের সঙ্গে গুয়াহাটিতে (Guwahati) যাচ্ছেন গিল। তবে তিনি খেলবেন কি না, সে বিষয়ে তেমন কিছু জানা যায়নি। তবে চিকিৎসকরা স্পষ্ট জানাচ্ছেন, এখন মাঠে নামা উচিত নয় ভারত অধিনায়কের।

আগামী ২২ নভেম্বর দক্ষিণ আফ্রিকার বিরুদ্ধে দ্বিতীয় টেস্ট ম্যাচ খেলতে নামবে ভারত। সেই ম্যাচ হবে গুয়াহাটিতে (Guwahati)। বুধবার সকালেই সেখানে পৌঁছে গিয়েছে টিম ইন্ডিয়া (Team India)। জানা যাচ্ছে, ফিজিওর তত্ত্বাবধানে সেখানে গিয়েছেন গিল। সেখানে গিলের জন্য থাকবে আলাদা গাড়ি। ভারতীয় ক্রিকেট বোর্ডের (BCCI) তরফে জানানো হয়েছে, গুয়াহাটি যাচ্ছেন গিল। বোর্ডের মোডিক্যাল টিম তাঁর খেয়াল রাখছেন। তবে তিনি দ্বিতীয় টেস্ট ম্যাচ খেলতে পারবেন কি না, তা নিয়ে সিদ্ধান্ত নেওয়া হবে মেডিক্যালের টিম পরামর্শ অনুয়ায়ী।

আরও খবর : গুয়াহাটি টেস্টে অনিশ্চিত গিল! দলে নতুন কেউ? ক্যাপ্টেন হবেন কে?

প্রসঙ্গত, শনিবার টেস্টের দ্বিতীয় দিনেই মাঠে নামার আগে থেকে ঘাড়ে ব্যাথা অনুভব করছিলেন গিল (Shubman Gill)। জানা যাচ্ছে, তিনি পেইন কিলার খেয়ে মাঠে নেমেছিলেন। কিন্তু মাত্র ৩ বল খেলে অসহ্য যন্ত্রণার কারণে মাঠ ছেড়ে বেরিয়ে আসতে হয় তাঁকে। কিন্তু সেই ব্যাথা বাড়তে থাকায় তাঁকে শনিবার সন্ধ্যায় এক বেসরকারি হাসপাতালে ভর্তি করা হয়েছিল। তবে গত রবিবার বিকেলে তাঁকে ছেড়ে দেওয়া হয়। আর আজ দলের সঙ্গে গুয়াহাটি গেলেন গিল।

অন্যদিকে, দুই ম্যাচের টেস্ট সিরিজের দ্বিতীয়টি জিততেই হবে ভারতকে। তা জিতলে ড্র করবে টিম ইন্ডিয়া। নাহলে হোয়াইটওয়াশের মুখ দেখতে হতে পারে ব্লু ব্রিগেডকে। তবে গুয়াহাটিতে গিল খেলতে না পারলে, তাঁর জায়গায় দলে জায়গা পেতে পারেন পাড়িক্কল। তবে প্রথম টেস্টর মতো দ্বিতীয় টেস্টেও দল একই থাকবে কি না, বর্ষাপাড়া স্টেডিয়ামের উইকেট দেখার পরই সিদ্ধান্ত নেবে ভারতীয় শিবির।